7. ข้อพิพาททางกฎหมาย

7.1 กรณีข้อพิพาททางกฎหมายของบริษัท แอดวานซ์ อินโฟร์ เซอร์วิส จำกัด (มหาชน)

(1) บริษัท ทีโอที จำกัด (มหาชน) (“ทีโอที”) ได้เสนอข้อพิพาทต่อ สำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 9/2551 เมื่อวันที่ 22 มกราคม 2551
เพื่อเรียกร้องให้บริษัทฯ ชำระค่าผลประโยชน์ตอบแทนเพิ่มจำนวน 31,463 ล้านบาท
ซึ่งจำนวนเงินส่วนแบ่งรายได้ดังกล่าวเป็นจำนวนเดียวกันกับภาษีสรรพสามิตที่บริษัทฯ ได้นำส่งไปแล้ว
บริษัทฯ ได้ยื่นคำคัดค้านต่อสถาบันอนุญาโตตุลาการ สำนักระงับข้อพิพาท สำนักงานศาลยุติธรรม
เมื่อวันที่ 25 มีนาคม 2551 และบริษัทฯ ได้แต่งตั้งอนุญาโตตุลาการผู้ของบริษัทฯ
เพื่อดำเนินกระบวนการพิจารณาข้อพิพาทเรียบร้อยแล้วเมื่อวันที่ 20 สิงหาคม 2551

ผู้บริหารของบริษัทฯ เชื่อว่าผลของข้อพิพาทดังกล่าวน่าจะคลี่คลายไปในทางที่ดี เนื่องจาก ทีโอที
เคยมีหนังสือตอบยืนยันว่าบริษัทฯ ได้ปฏิบัติตามมติคณะรัฐมนตรีและข้อตกลงถูกต้องครบถ้วนแล้ว
และกรณีนี้เกิดขึ้นทั้งกลุ่มอุตสาหกรรมโทรคมนาคม

(2) เมื่อวันที่ 7 มีนาคม 2551 บริษัท กสท โทรคมนาคม จำกัด (มหาชน) (“กสท.”) ได้ยื่นฟ้อง
บริษัทฯ เป็นจำเลยที่ 1 และ บริษัท เอไอเอ็น โกลบอลคอม จำกัด (“เอไอเอ็น”) เป็นจำเลยที่
2 คดีหมายเลขดำที่ 1245/2551 ต่อศาลแพ่ง เรียกร้องให้ร่วมกันชดใช้ค่าเสียหาย
พร้อมดอกเบี้ยในอัตราร้อยละ 7.5 ต่อปีจนถึงวันฟ้อง รวมเป็นเงิน 130 ล้านบาท
โดยอ้างว่าความเสียหายดังกล่าวเกิดจากกรณีที่บริษัทฯ กับเอไอเอ็น
เปลี่ยนแปลงการส่งทราฟฟิคการให้บริการโทรศัพท์ทางไกลระหว่างประเทศ ในช่วงเวลาวันที่ 1 ถึง
27 มีนาคม 2550 ที่ผู้ใช้บริการโทรศัพท์เคลื่อนที่ของบริษัทฯ ใช้บริการผ่านเครื่องหมาย +
จากเดิมที่เป็น 001 ของ กสท. มาเป็น 005 ของเอไอเอ็นโดยไม่แจ้งให้ผู้ใช้บริการทราบก่อน

เมื่อวันที่ 4 กันยายน 2551 กสท.
ได้ยื่นคำร้องขอแก้ไขเพิ่มเติมฟ้องในส่วนของค่าเสียหายเป็นเงินรวม 583 ล้านบาท (รวมดอกเบี้ย)
โดยอ้างว่าการกระทำดังกล่าวเป็นเหตุให้
กสท.ได้รับความเสียหายเป็นระยะเวลาต่อเนื่องเรื่อยมาจนถึงวันที่ 7 มีนาคม 2551 ต่อมาเมื่อวันที่
26 กุมภาพันธ์ 2552 ศาลได้มีคำสั่งยกคำร้องของ กสท. ที่ยื่นเมื่อวันที่ 19 พฤศจิกายน 2551
ที่ขอให้ศาลมีคำสั่งคุ้มครองชั่วคราวห้ามมิให้บริษัทฯ และเอไอเอ็น ทำการโยกย้าย ทราฟฟิค 001
หรือเครื่องหมาย + ของ กสท. ไปยังทราฟฟิค 005 ของ เอไอเอ็น

ผู้บริหารของบริษัทฯ เชื่อว่าผลของคดีดังกล่าวน่าจะคลี่คลายไปในทางที่ดี เนื่องจากเครื่องหมาย +
เป็นเครื่องหมายสากล และเป็นการปฏิบัติโดยทั่วไปของผู้ให้บริการโทรศัพท์เคลื่อนที่
ที่จะกำหนดให้เครื่องหมายดังกล่าวใช้แทนรหัสการเรียกออกของบริการโทรศัพท์ระหว่างประเทศ
จึงเป็นสิทธิของผู้ให้บริการโทรศัพท์เคลื่อนที่แต่ละรายที่จะกำหนดให้เครื่องหมายดังกล่าวใช้แทนรหัสเรียกของผู้ใช้บริการโทรศัพท์ทางไกลระหว่างประเทศรายใด
บริษัทฯ จึงมิได้กระทำละเมิด และทำให้ กสท. เสียหายแต่อย่างใด

(3) ระหว่าง บริษัทฯ กับ บริษัท ฮัทชิสัน ซีเอที ไวร์เลส มัลติมีเดีย จำกัด

1. คดีหมายเลขดำที่ 1634/2551

บริษัท ฮัทชิสัน ซีเอที ไวร์เลส มัลติมีเดีย จำกัด (“HUTCH”) ได้ฟ้องบริษัทฯ ต่อศาลแพ่ง เมื่อวันที่
28 มีนาคม 2551 ฐานละเมิด เรียกค่าเสียหายเป็นเงินประมาณ 29,955 ล้านบาท
อ้างเหตุว่าบริษัทฯ ดำเนินการปิดกั้นการเชื่อมต่อสัญญาณบางส่วน
ทำให้ผู้ใช้บริการโทรศัพท์เคลื่อนที่ในเครือข่าย HUTCH
บางส่วนไม่สามารถติดต่อกับผู้ใช้บริการโทรศัพท์เคลื่อนที่ในเครือข่ายของบริษัทฯ ซึ่งต่อมา เมื่อวันที่
18 มิถุนายน 2551 HUTCH ได้ถอนฟ้องคดีดังกล่าวแล้ว

2. คดีหมายเลขดำที่ 2375/2551

บริษัทฯ ได้ยื่นฟ้องบริษัท ฮัทชิสัน ซีเอที ไวร์เลส มัลติมีเดีย จำกัด “HUTCH” ต่อศาลแพ่ง เมื่อวันที่
8 พฤษภาคม 2551 ฐานละเมิด ใช้สิทธิไม่สุจริต และเรียกค่าเสียหาย จำนวน 45,883 บาท
เนื่องมาจากการที่ HUTCH ฟ้อง บริษัทฯ เป็นคดีหมายเลขดำที่ 1634/2551 ซึ่งต่อมาเมื่อวันที่ 20
มิถุนายน 2551 บริษัทฯ ได้ถอนฟ้องคดีดังกล่าวแล้ว

7.2 กรณีข้อพิพาททางกฎหมายของบริษัท ดิจิตอล โฟน จำกัด (“ดีพีซี”) ซึ่งเป็นบริษัทย่อย

(1) ตามที่บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) (“ดีแทค”) ได้เสนอข้อพิพาทต่อ
สถาบันอนุญาโตตุลาการ สำนักงานระงับข้อพิพาท สำนักงานศาลยุติธรรม เรียกร้องให้ บริษัท
ดิจิตอล โฟน จำกัด (“ดีพีซี”) ซึ่งเป็นบริษัทย่อย ชำระเงินต้นและดอกเบี้ยตามสัญญา The
Agreement to Unwind the Service Provider Agreement (“Unwind Agreement”)
สำหรับการโอนสิทธิและหน้าที่ในการให้บริการวิทยุโทรคมนาคมระบบ เซลลูล่า Digital PCN
(PERSONAL COMMUNICATION NETWORK) 1800 และสิทธิในการใช้อุปกรณ์ เครื่องมือ
และการใช้เครือข่ายร่วม พร้อมดอกเบี้ยผิดนัดชำระในอัตราร้อยละ 9.50
ต่อปีของจำนวนเงินที่ผิดนัดชำระ นับจากวันเสนอข้อพิพาทจนกว่าจะชำระเสร็จ ดังนี้

1.  ข้อพิพาทหมายเลขดำที่ 36/2546 เมื่อวันที่ 30 มิถุนายน 2546 เรียกให้ชำระเงินตาม
    Unwind Agreement ในงวดที่ 5 เป็นเงิน 18 ล้านเหรียญสหรัฐฯ

2.  ข้อพิพาทหมายเลขดำที่ 62/2546 เมื่อวันที่ 28 ตุลาคม 2546 เรียกให้ชำระเงินตาม
    Unwind Agreement ในงวดที่ 6 เป็นเงิน 19 ล้านเหรียญสหรัฐฯ

3.  ข้อพิพาทหมายเลขดำที่ 55/2549 เมื่อวันที่ 5 กรกฎาคม 2549 เรียกให้ชำระเงินตาม
    Unwind Agreement ในงวดที่ 7-8 เป็นเงิน 87 ล้านเหรียญสหรัฐฯ

เมื่อวันที่ 25 มีนาคม 2551 คณะอนุญาโตตุลาการมีคำชี้ขาดตามข้อพิพาทหมายเลขดำที่ 62/2546
และ 55/2549 (“คำชี้ขาด”) ให้ ดีพีซี ชำระเงิน 85 ล้านเหรียญสหรัฐฯ ลดลง 21 ล้าน
เหรียญสหรัฐฯ จากจำนวนที่ ดีแทค เรียกร้องเป็นเงินทั้งสิ้น 106 ล้านเหรียญสหรัฐฯ
พร้อมดอกเบี้ยผิดนัดชำระในอัตราร้อยละ 9.50 ต่อปีนับจากวันผิดนัดชำระจนกว่าจะชำระเสร็จสิ้น

เมื่อวันที่ 30 พฤษภาคม 2551 ดีพีซี และ ดีแทค ได้ตกลงยินยอมที่จะระงับข้อพิพาททั้ง 3 เรื่อง
และยุติข้อเรียกร้อง และยกเลิกสัญญา Unwind Agreement
ตลอดจนสละสิทธิและปลดเปลื้องภาระหน้าที่ใด ๆ ของแต่ละฝ่ายภายใต้สัญญา Unwind Agreement
ทั้งที่มีอยู่เดิม และที่อาจเกิดขึ้นในอนาคต รวมทั้งภาระหน้าที่ตามคำชี้ขาดข้อพิพาทที่ 62/2546 และ
55/2549 และ ดีแทคได้ถอนคำเสนอข้อพิพาทหมายเลขดำเลขที่ 36/2546 ในวันที่ 3 มิถุนายน
2551 โดยดีพีซีได้ตกลงชำระเงินจำนวน 3,000 ล้านบาทให้แก่ดีแทค
ซึ่งดีพีซีได้บันทึกค่าสิทธิดังกล่าวไว้แล้วในงบการเงินในสัญญาสัมปทานค้างจ่ายเป็นจำนวนเงินรวมทั้งสิ้น
4,739 ล้านบาท ทำให้ดีพีซีมีกำไรรับรู้เป็นรายได้อื่น 1,739 ล้านบาท
ดังที่ปรากฏในงบกำไรขาดทุนของดีพีซี และงบการเงินรวมของบริษัทฯ

(2) บริษัท กสท โทรคมนาคม จำกัด (มหาชน)
ได้เสนอข้อพิพาทต่อสถาบันอนุญาโตตุลาการเป็นข้อพิพาทหมายเลขดำที่ 99/2549 วันที่ 13 ตุลาคม
2549 เพื่อเรียกร้องให้ดีพีซีชำระเงินค่าธรรมเนียมเลขหมายจำนวน 17.9 ล้านบาท พร้อมเบี้ยปรับ
เงินเพิ่มในอัตรา ร้อยละ 1.25 ต่อเดือน นับถัดจากวันเสนอข้อพิพาทเป็นต้นไป จนกว่าชำระเสร็จ
และให้ชำระค่าธรรมเนียมเลขหมายที่ กสท จะชำระให้แก่ กทช. ต่อไป
ซึ่งดีพีซีได้ชำระเงินค่าธรรมเนียมเลขหมาย ตามที่ กสท.เรียกร้องมา และ กสท.
ได้ขอถอนข้อพิพาทดังกล่าวต่อคณะอนุญาโตตุลาการแล้ว เมื่อวันที่ 11 ธันวาคม 2551

(3) บริษัท กสท โทรคมนาคม จำกัด (มหาชน) ได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 3/2551 เมื่อวันที่ 9 มกราคม 2551
เรียกร้องให้ดีพีซีชำระเงินส่วนแบ่งรายได้เพิ่มเติมอีกจำนวน 2,449 ล้านบาท
ตามสัญญาให้ดำเนินการให้บริการวิทยุคมนาคมระบบเซลลูล่า พร้อมเรียกเบี้ยปรับในอัตราร้อยละ
1.25 ต่อเดือนของจำนวนเงินที่ค้างชำระในแต่ละปี นับตั้งแต่วันผิดนัดจนกว่าจะชำระเสร็จสิ้น
โดยคำนวณถึง ณ เดือนธันวาคม 2550 คิดเป็นเบี้ยปรับทั้งสิ้น 1,500 ล้านบาท
รวมเป็นเงินทั้งหมดจำนวน 3,949 ล้านบาท ต่อมาในวันที่ 1 ตุลาคม 2551 กสท
.ได้ขอแก้ไขจำนวนทุนทรัพย์รวมเบี้ยปรับ ลดลงเหลือ 3,410 ล้านบาท
ซึ่งจำนวนเงินส่วนแบ่งรายได้ดังกล่าวเป็นจำนวนเดียวกันกับภาษีสรรพสามิตที่ดีพีซีได้นำส่งตั้งแต่ 16
กันยายน 2546 ถึงวันที่ 15 กันยายน 2550 และได้นำมาหักออกจากส่วนแบ่งรายได้
อันเป็นการปฏิบัติตามมติคณะรัฐมนตรีเมื่อวันที่ 11 กุมภาพันธ์ 2546 ถูกต้องครบถ้วนแล้ว
และมีการปฏิบัติเช่นเดียวกันทั้งอุตสาหกรรมโทรศัพท์เคลื่อนที่
ดีพีซีได้ยื่นคำคัดค้านต่อสถาบันอนุญาโตตุลาการ สำนักระงับข้อพิพาท สำนักงานศาลยุติธรรม
แล้วเมื่อวันที่ 12 มีนาคม 2551 และดีพีซีได้แต่งตั้งอนุญาโตตุลาการฝ่ายของดีพีซีเมื่อวันที่ 31
กรกฎาคม พ.ศ. 2551 ขณะนี้อยู่ในระหว่างกระบวนการพิจารณา

ผู้บริหารของบริษัทฯ เชื่อว่าผลของข้อพิพาทดังกล่าวน่าจะคลี่คลายไปในทางที่ดี เนื่องจาก กสท.
เคยมีหนังสือแจ้งให้บริษัทฯ ปฏิบัติตามมติคณะรัฐมนตรีดังกล่าว ซึ่งบริษัทฯ
ได้ถือปฏิบัติเรื่อยมาโดยไม่เคยถูกท้วงติงว่าบริษัทฯ ดำเนินการไม่ถูกต้องแต่อย่างใด
และกรณีนี้เกิดขึ้นทั้งกลุ่มอุตสาหกรรมโทรคมนาคม

(4) บริษัท กสท โทรคมนาคม จำกัด (มหาชน) ได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 68/2551 เมื่อวันที่ 29 กรกฎาคม 2551
เรียกร้องให้ดีพีซีชำระค่าเชื่อมโยงเครือข่ายโทรศัพท์เคลื่อนที่ที่ดีพีซีได้หักไว้และมิได้นำส่งให้กับ
กสท. (ผลประโยชน์ตอบแทนส่วนเพิ่มของปีดำเนินการที่ 7-10)
เป็นต้นเงินและภาษีมูลค่าเพิ่มจำนวน 165 ล้านบาท พร้อมทั้งเบี้ยปรับในอัตราร้อยละ 1.25
ต่อเดือน โดยคำนวณถึงวันที่ 31 กรกฎาคม 2551 รวมเป็นเงินทั้งสิ้น 222 ล้านบาท
ขณะนี้อยู่ในระหว่างกระบวนการพิจารณา ซึ่งผู้บริหารของบริษัทฯ
เชื่อว่าผลของข้อพิพาทดังกล่าวน่าจะคลี่คลายไปในทางที่ดี เนื่องจากบริษัทฯ
ได้ปฏิบัติถูกต้องตามกฎหมายและข้อสัญญาที่เกี่ยวข้องทุกประการแล้ว

(5) บริษัท กสท โทรคมนาคม จำกัด (มหาชน) ได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 8/2552 เมื่อวันที่ 3 กุมภาพันธ์
2552เรียกร้องให้ดีพีซีส่งมอบ และโอนกรรมสิทธิ์ เสาอากาศ/เสาสูง (Tower) จำนวน 3,343
ต้น พร้อมอุปกรณ์แหล่งจ่ายกำลังงาน (Power Supply) จำนวน 2,653 เครื่อง
ตามสัญญาให้ดำเนินการให้บริการวิทยุคมนาคมระบบเซลลูล่า
หากไม่สามารถส่งมอบได้ให้ชดใช้เงินจำนวน 2,230 ล้านบาท ซึ่งดีพีซีเห็นว่า เสาอากาศ/เสาสูง
(Tower) พร้อมอุปกรณ์แหล่งจ่ายกำลังงาน (Power Supply)
เป็นทรัพย์สินที่ดีพีซีเช่าใช้จากบุคคลอื่น จึงมิใช่ทรัพย์สินอันเป็นกรรมสิทธิ์ของดีพีซีที่จะส่งมอบให้แก่
กสท.ได้ อีกทั้งทรัพย์สินดังกล่าวมิใช่เครื่องหรืออุปกรณ์ตามที่กำหนดไว้ในสัญญาข้อ 2.1
ที่ดีพีซีจะมีหน้าที่จัดหาและส่งมอบตามสัญญา

ขณะนี้ข้อพิพาทดังกล่าวอยู่ในขั้นตอนเตรียมยื่นคำคัดค้านภายใต้กระบวนการทางอนุญาโตตุลาการ
ซึ่งผู้บริหารของบริษัทฯ เชื่อว่าผลของคดีดังกล่าวน่าจะคลี่คลายไปในทางที่ดี เนื่องจากบริษัทฯ
ได้ปฏิบัติถูกต้องตามกฎหมายและข้อสัญญาที่เกี่ยวข้องทุกประการแล้ว